CELEX: 32021D0856
Language: lv
Date: 2021-05-26 00:00:00
Title: Komisijas Īstenošanas lēmums (ES) 2021/856 (2021. gada 25. maijs), ar ko nosaka dienu, kurā Eiropas Prokuratūra uzņemas veikt izmeklēšanas un kriminālvajāšanas uzdevumus

28.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 188/100
               
            
         KOMISIJAS ĪSTENOŠANAS LĒMUMS (ES) 2021/856
         (2021. gada 25. maijs),
         ar ko nosaka dienu, kurā Eiropas Prokuratūra uzņemas veikt izmeklēšanas un kriminālvajāšanas uzdevumus
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidē (1), un jo īpaši tās 120. panta 2. punkta otro daļu,
         tā kā:
         
                     (1)
                  
                  
                     Saskaņā ar Regulas (ES) 2017/1939 120. panta 2. punkta otro daļu, kad EPPO ir izveidota, EPPO uzņemas tai ar minēto regulu uzticētos izmeklēšanas un kriminālvajāšanas uzdevumus dienā, kas jānosaka ar Komisijas lēmumu, ko pieņem, pamatojoties uz Eiropas galvenā prokurora priekšlikumu.
                  
               
                     (2)
                  
                  
                     Eiropas galvenā prokurore 2021. gada 7. aprīlī ierosināja, ka EPPO vajadzētu uzņemties tās izmeklēšanas un kriminālvajāšanas uzdevumus 2021. gada 1. jūnijā.
                  
               
                     (3)
                  
                  
                     
                        EPPO ir nedalāma Savienības struktūra, kas darbojas kā viena vienota iestāde ar decentralizētu uzbūvi. Tās centrālo līmeni veido Kolēģija, Pastāvīgās palātas, Eiropas galvenais prokurors, Eiropas galvenā prokurora vietnieki, Eiropas prokurori un administratīvais direktors. Eiropas galveno prokurori, Eiropas prokurorus, Eiropas galvenās prokurores vietniekus un EPPO administratīvo direktoru iecēla amatā, attiecīgi pieņemot lēmumus 2019. gada 23. oktobrī (2), 2020. gada 27. jūlija (3), 2020. gada 11. novembrī (4) un 2021. gada 20. janvārī (5). Kolēģija tika izveidota 2020. gada 28. septembrī. Saskaņā ar Regulas (ES) 2017/1939 21. panta 2. punktu Kolēģija 2020. gada 12. oktobrī pieņēma EPPO reglamentu. Saskaņā ar Regulas (ES) 2017/1939 10. panta 1. punkta pirmo daļu Kolēģija 2020. gada 25. novembrī pieņēma noteikumus par Pastāvīgajām palātām. Ir pieņemti darbā darbinieki, kā tie definēti Regulas (ES) 2017/1939 2. panta 4. punktā.
                  
               
                     (4)
                  
                  
                     
                        EPPO decentralizēto līmeni veido Eiropas deleģētie prokurori, kuri atrodas dalībvalstīs, kas piedalās ciešākā sadarbībā EPPO izveidei (“dalībvalstis”). Saskaņā ar Regulas (ES) 2017/1939 114. panta c) punktu Kolēģija 2020. gada 29. septembrī pieņēma noteikumus par Eiropas deleģēto prokuroru nodarbināšanas kārtību. Katrai dalībvalstij līdz 2021. gada 1. jūnijam būtu jāieceļ vismaz divi Eiropas deleģētie prokurori. Šā lēmuma pieņemšanas dienā EPPO jau bija iecēlusi vismaz divus Eiropas deleģētos prokurorus no katras dalībvalsts, izņemot Slovēniju un Somiju (6). Dalībvalstīm atvēlētais saprātīgais termiņš savu kandidātu izvirzīšanai Eiropas deleģētā prokurora amatam jau ir beidzies. Šai situācijai nebūtu jāliedz efektīvi sākt EPPO darbību, ņemot vērā iespēju attiecīgo dalībvalstu Eiropas prokuroram personīgi veikt izmeklēšanu minētajās dalībvalstīs, īstenojot visas Eiropas deleģētā prokurora pilnvaras, atbildību un pienākumus saskaņā ar Regulas (ES) 2017/1939 28. panta 4. punktu.
                  
               
                     (5)
                  
                  
                     Saskaņā ar daudzgadu finanšu shēmu 2021.–2027. gadam (7)
                        EPPO ir piešķirts autonoms budžets, garantējot tās pilnīgu autonomiju un neatkarību.
                  
               
                     (6)
                  
                  
                     Saskaņā ar Regulas (ES) 2017/1939 44. panta 1. punktu ir izveidota EPPO lietu pārvaldības sistēma un darbības centrālajā un decentralizētajos līmeņos. Minētās regulas pielikumā, ko pieņēma ar Komisijas Deleģēto regulu (ES) 2020/2153 (8), ir uzskaitītas operatīvo personas datu kategorijas un datu subjektu kategorijas, kuru operatīvos personas datus EPPO var apstrādāt lietu materiālu indeksā.
                  
               
                     (7)
                  
                  
                     Saskaņā ar Regulas (ES) 2017/1939 78. panta 5. punktu Kolēģija 2020. gada 21. oktobrī pieņēma noteikumus attiecībā uz EPPO datu aizsardzības speciālistu. Kolēģija 2020. gada 28. oktobrī pieņēma noteikumus attiecībā uz personas datu apstrādi, ko veic EPPO. Saskaņā ar Eiropas Parlamenta un Padomes Regulas (ES) 2018/1725 (9) 25. pantu Kolēģija 2020. gada 21. oktobrī pieņēma iekšējos noteikumus par dažu datu subjektu tiesību ierobežojumiem saistībā ar administratīvo personas datu apstrādi EPPO veikto darbību ietvaros.
                  
               
                     (8)
                  
                  
                     Saskaņā ar Regulas (ES) 2017/1939 95. pantu Kolēģija 2021. gada 13. janvārī pieņēma EPPO piemērojamos finanšu noteikumus.
                  
               
                     (9)
                  
                  
                     Saskaņā ar Regulas (ES) 2017/1939 106. panta 2. punktu EPPO un Luksemburgas Lielhercogiste 2020. gada 27. novembrī noslēdza galvenās mītnes nolīgumu. Centrālā biroja telpas Luksemburgā ir darītas pieejamas EPPO.
                  
               
                     (10)
                  
                  
                     Saskaņā ar Regulas (ES) 2017/1939 107. panta 2. punktu Kolēģija 2020. gada 30. septembrī pieņēma EPPO valodu lietošanas iekšējo kārtību.
                  
               
                     (11)
                  
                  
                     Saskaņā ar Regulas (ES) 2017/1939 109. panta 2. punktu Kolēģija 2020. gada 21. oktobrī pieņēma noteikumus par publisko piekļuvi EPPO dokumentiem.
                  
               
                     (12)
                  
                  
                     Visas dalībvalstis paziņoja Komisijai par to pasākumu pieņemšanu, ar kuriem valsts tiesību aktos transponē Eiropas Parlamenta un Padomes Direktīvu (ES) 2017/1371 (10), un kopumā ir ieviesušas citus atbilstošus pasākumus, ar ko nodrošina to, ka EPPO var sākt savu operatīvo darbu.
                  
               
                     (13)
                  
                  
                     Tādējādi ir izpildīti Regulas (ES) 2017/1939 120. panta 2. punkta otrajā daļā ietvertie nosacījumi, EPPO ir izveidota un gatava uzņemties izmeklēšanas un kriminālvajāšanas uzdevumus. Tādēļ nepieciešams noteikt dienu, kurā EPPO ir jāuzņemas minētie uzdevumi.
                  
               
                     (14)
                  
                  
                     Saskaņā ar Regulas (ES) 2017/1939 120. panta 2. punkta trešo daļu minētajai dienai nevajadzētu būt agrāk kā trīs gadus pēc minētās regulas spēkā stāšanās dienas. Tā kā Regula (ES) 2017/1939 stājās spēkā 2017. gada 20. novembrī, šai dienai nevajadzētu būt pirms 2020. gada 20. novembra.
                  
               
                     (15)
                  
                  
                     Saskaņā ar Regulas (ES) 2017/1939 120. panta 2. punkta pirmo un ceturto daļu EPPO ir jāīsteno sava kompetence attiecībā uz jebkuru nodarījumu, kas ir tās kompetencē un kas ir izdarīts pēc 2017. gada 20. novembra, vai attiecībā uz dalībvalstīm, kuras iesaistās ciešākā sadarbībā, ievērojot lēmumu, kas pieņemts saskaņā ar LESD 331. panta 1. punktu, – sākot no attiecīgajā lēmumā noteiktās dienas,
                  
               IR PIEŅĒMUSI ŠO LĒMUMU.
         
            1. pants
            Eiropas Prokuratūra uzņemas tai ar Regulu (ES) 2017/1939 uzticētos izmeklēšanas un kriminālvajāšanas uzdevumus 2021. gada 1. jūnijā.
         
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2021. gada 25. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 283, 31.10.2017., 1. lpp.
         
         
            (2)  OV L 274, 28.10.2019., 1. lpp.
         
         
            (3)  OV L 244, 29.7.2020., 18. lpp.
         
         
            (4)  Eiropas Prokuratūras Kolēģijas 2020. gada 11. novembra lēmumi 010/2020 un 011/2020.
         
            (5)  Eiropas Prokuratūras Kolēģijas 2021. gada 20. janvāra lēmums 003/2021.
         
            (6)  Eiropas Prokuratūras Kolēģijas lēmumi: 2020. gada 25. novembra lēmums 19/2020 (desmit Eiropas deleģēto prokuroru iecelšana Vācijas Federatīvajā Republikā); 2020. gada 25. novembra lēmums 020/2020 (četru Eiropas deleģēto prokuroru iecelšana Slovākijas Republikā); 2020. gada 2. decembra lēmums 021/2020 (divu Eiropas deleģēto prokuroru iecelšana Igaunijas Republikā); 2020. gada 2. decembra lēmums 22/2020 (viena Eiropas deleģētā prokurora iecelšana Vācijas Federatīvajā Republikā); 2020. gada 9. decembra lēmums 024/2020 (Eiropas deleģētā prokurora iecelšana Slovākijas Republikā); 2021. gada 3. februāra lēmums 007/2021 (trīs Eiropas deleģēto prokuroru iecelšana Lietuvas Republikā); 2021. gada 5. februāra lēmums 008/2021 (trīs Eiropas deleģēto prokuroru iecelšana Čehijas Republikā); 2021. gada 10. februāra lēmums 009/2021 (sešu Eiropas deleģēto prokuroru iecelšana Rumānijā); 2021. gada 10. februāra lēmums 010/2021 (divu Eiropas deleģēto prokuroru iecelšana Nīderlandes Karalistē); 2021. gada 17. marta lēmums 016/2021 (viena Eiropas deleģētā prokurora iecelšana Beļģijas Karalistē); 2021. gada 7. aprīļa lēmums 022/2021 (trīs Eiropas deleģēto prokuroru iecelšana Bulgārijas Republikā); 2021. gada 7. aprīļa lēmums 024/2021 (divu Eiropas deleģēto prokuroru iecelšana Horvātijas Republikā); 2021. gada 7. aprīļa lēmums 025/2021 (divu Eiropas deleģēto prokuroru iecelšana Čehijas Republikā); 2021. gada 21. aprīļa lēmums 026/2021 (četru Eiropas deleģēto prokuroru iecelšana Francijas Republikā); 2021. gada 21. aprīļa lēmums 027/2021 (četru Eiropas deleģēto prokuroru iecelšana Latvijas Republikā); 2021. gada 28. aprīļa lēmums 031/2021 (septiņu Eiropas deleģēto prokuroru iecelšana Spānijas Karalistē); 2021. gada 28. aprīļa lēmums 032/2021 (viena Eiropas deleģētā prokurora iecelšana Maltas Republikā); 2021. gada 3. maija lēmums 034/2021 (piecpadsmit Eiropas deleģēto prokuroru iecelšana Itālijas Republikā); 2021. gada 3. maija lēmums 035/2021 (četru Eiropas deleģēto prokuroru iecelšana Portugāles Republikā); 2021. gada 6. maija lēmums 037/2021 (viena Eiropas deleģētā prokurora iecelšana Bulgārijas Republikā); 2021. gada 12. maija lēmums 041/2021 (viena Eiropas deleģētā prokurora iecelšana Maltas Republikā); 2021. gada 17. maija lēmums 045/2021 (viena Eiropas deleģētā prokurora iecelšana Beļģijas Karalistē); 2021. gada 17. maija lēmums 046/2021 (divu Eiropas deleģēto prokuroru iecelšana Austrijas Republikā); 2021. gada 17. maija lēmums 047/2021 (piecu Eiropas deleģēto prokuroru iecelšana Grieķijas Republikā); 2021. gada 19. maija lēmums 048/2021 (divu Eiropas deleģēto prokuroru iecelšana Kipras Republikā); 2021. gada 19. maija lēmums 059/2021 (divu Eiropas deleģēto prokuroru iecelšana Luksemburgas Lielhercogistē).
         
            (7)  OV L 433I, 22.12.2020., 11. lpp.
         
         
            (8)  Komisijas Deleģētā regula (ES) 2020/2153 (2020. gada 14. oktobris), ar ko groza Padomes Regulu (ES) 2017/1939 attiecībā uz operatīvo personas datu kategorijām un datu subjektu kategorijām, kuru operatīvos personas datus Eiropas Prokuratūra var apstrādāt lietu materiālu indeksā (OV L 431, 21.12.2020., 1. lpp.).
         
            (9)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
         
            (10)  Eiropas Parlamenta un Padomes Direktīva (ES) 2017/1371 (2017. gada 5. jūlijs) par cīņu pret krāpšanu, kas skar Savienības finanšu intereses, izmantojot krimināltiesības (OV L 198, 28.7.2017., 29. lpp.).